‘क्रिस्टल लॉज’ को उन्होंने ‘शानदार’, ‘जानदार’, ‘जबरदस्त’ जैसे अलंकरणों से नवाजा । उपन्यास के डायलॉग्स को उन्होंने विशेष रूप से सराहा । मुकेश माथुर को नये अंदाज में देखना उन्हें अच्छा लगा, खास तौर से ये बात पसन्द आई कि वो अभी भी नौसिखिया है और अनुभव लेने के लिये संघर्ष कर रहा है । उन्हें इस बात से हार्दिक सन्तोष हुआ कि उसका चित्रण मां के पेट से कानून सीख कर आये अभिमन्यु सरीखा न किया गया । उन्हें ये बात भी बहुत अच्छी लगी कि केस हारने के बावजूद बड़े आनन्द साहब के मान सम्मान में कोई कमी आती न दर्शाई गयी ।